মালদহে তৃণমূল কাউন্সিলরকে গুলি করে খুন, এসপিকে দুষলেন মমতা

কলকাতা: মালদহে (Maldah) তৃণমূলের জেলা সহ সভাপতি ও কাউন্সিলর দুলাল সরকারকে গুলি করে খুনের ঘটনায় পুলিশের (Police) গাফলিতে রয়েছে বলে জানালেন মুখ্যমন্ত্রী মমতা বন্দ্যোপাধ্যায় (Mamata Banerjee)। বৃহস্পতিবার নবান্নে (Nabanna) প্রশাসনিক বৈঠকে (Administrative Meeting) মমতা বলেন, মালদহে দুলাল সরকারকে খুন করা হয়েছে। আগে তাঁর পুলিশি নিরাপত্তা ছিল। পরে তুলে নেওয়া হয়। পুলিশের গাফলতি আছে। এসপির অপদার্থতার জন্য এটা হয়েছে। প্রকাশ্য দিবালোকে জনবহুল এলাকায় তাড়া করে এদিন তৃণমূল নেতাকে গুলি করে খুন করা হয়। ওই ঘটনায় এলাকায় আতঙ্ক ছড়িয়েছে।

এদিন দুষ্কৃতীদের হাতে গুলিবিদ্ধ হন মালদার ইংরেজবাজার পুরসভার ২২ নং ওয়ার্ডের কাউন্সিলর তথা জেলা তৃণমূলের সহ সভাপতি দুলাল সরকার (বাবলা)। প্রাথমিকভাবে জানা গিয়েছে, একটি বাইকে চেপে তিনজন দুষ্কৃতী ওই তৃণমূল নেতাকে লক্ষ্য করে পরপর গুলি চালায়। একটি গুলি লাগে তাঁর শরীরে। গুলি লাগে তাঁর মাথায়। ঘটনার পরপরই তাঁকে আশঙ্কাজনক অবস্থায় উদ্ধার করে তড়িঘড়ি নিয়ে যাওয়া হয় মালদা মেডিক্যাল কলেজ হাসপাতালে।